《挽朝请大夫致仕李公词》
宋代·郭印

圣贤志於道，朝闻而夕死。
回视名宦场，唾去如泥滓。
高风既寂寥，士俗皆靡靡。
倒行日云暮，漏尽不知止。
遂令搢绅谈，进退为难事。
二疏及渊明，千载几人尔。
公生富贵中，习熟在纨绮。
胡为总角时，嗜好异群子。
爱视自天性，弗忍离步跬。
治官即理家，所至功可纪。
夫何不待年，弃绂休田里。
定应早闻道，追迹前贤轨。
杯深别墅春，舟漾清江水。
园棋或赋诗，此乐真无比。
优游二十秋，所得益多矣。
临终更琅琅，视身如脱屣。
洪范五福兼，於公未为美。
志铭乃实录，便可当青史。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。